
BIROUL PERMANENT 

AL

CAMEREI DEPUTAȚILOR
Vă înaintăm, alăturat, raportul comun asupra proiectului de Lege privind modificarea Ordonanței de urgență a  Guvernului nr.  63/2010 pentru modificarea şi completarea Legii nr. 273/2006 privind finanţele publice locale, precum şi pentru stabilirea unor măsuri financiare, trimisă cu adresa nr. Plx.56/2017  din 1 februarie 2017 Comisiei pentru buget, finanţe şi bănci şi Comisiei pentru administrație publică şi amenajarea teritoriului, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

	PREŞEDINTE,

Leonardo BADEA
	VICEPREŞEDINTE,

Ion CĂLIN

RAPORT COMUN
asupra proiectului de Lege privind modificarea Ordonanței de urgență a  Guvernului nr.  63/2010 pentru modificarea şi completarea Legii nr. 273/2006 privind finanţele publice locale, precum şi pentru stabilirea unor măsuri financiare

În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci şi Comisia pentru administraţie publică şi amenajarea teritoriului au fost sesizate spre dezbatere în fond, cu proiectul de Lege privind modificarea Ordonanței de urgență a  Guvernului nr.  63/2010 pentru modificarea şi completarea Legii nr. 273/2006 privind finanţele publice locale, precum şi pentru stabilirea unor măsuri financiare, trimis cu adresa nr. PLx.56/2017 din 1 februarie 2017.
Conform prevederilor art. 75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege în şedinţa din 22 decembrie 2016, în condiţiile articolului 75 alineatul (2) teza a III-a din Constituția României, republicată.

La întocmirea raportului s-a avut în vedere avizul negativ al Comisiei juridice, de disciplină şi imunităţi, avizul negativ al Comisiei pentru apărare, ordine publică şi siguranţă naţională, avizul negativ al Comisiei pentru muncă şi protecţie socială şi avizul negativ al Consiliului Legislativ.
Proiectul de lege supus dezbaterii are ca obiect de reglementare amendarea Ordonanţei de urgenţă a Guvernului nr.63/2010 pentru modificarea şi completarea Legii nr.273/2006 privind finanţele publice locale, precum şi pentru stabilirea unor măsuri financiare, cu modificările şi completările ulterioare, în sensul modificării plafonului numărului de posturi de agenţi pentru serviciul public de poliţie locală, astfel:

- un post pentru fiecare 500 de locuitori pentru comune, oraşe, municipii şi sectoare ale municipiului Bucureşti (în prezent fiind un post la 1000 de locuitori)

- un post pentru flecare 3000 de locuitori pentru judeţe, respectiv municipiul Bucureşti (în prezent fiind un post la 5000 de locuitori) 

- pentru unităţile administrativ-teritoriale cu numărul locuitorilor mai mic de 3500, numărul maxim al posturilor să fie suplimentat la 5 faţă de 3 cum este în prezent.
În conformitate cu prevederile art. 61 şi 63 din Regulamentul Camerei Deputaţilor, republicat, Comisia pentru buget, finanţe şi bănci  şi Comisia pentru administraţie publică şi amenajarea teritoriului şi-au desfăşurat lucrările în şedinţe separate.

Membrii Comisiei pentru administraţie publică şi amenajarea teritoriului au examinat proiectul de lege în şedinţa din 21 februarie 2017, iar cei ai Comisiei pentru buget, finanţe şi bănci în ziua de 15 martie 2017.  
La lucrările Comisiei administraţie publică şi amenajarea teritoriului au fost prezenţi 24 deputaţi, din totalul de 25 membri ai Comisiei, iar la cele ale Comisiei pentru buget, finanţe şi bănci şi-au înregistrat prezenţa 23 deputaţi din totalul de 25 de membri.
La dezbaterile Comisiei pentru administrație publică şi amenajarea teritoriului a participat, în calitate de invitat, în conformitate cu prevederile art. 55 din Regulamentul Camerei Deputaților, republicat, din partea Ministerului Dezvoltării Regionale, Administrației Publice și Fondurilor Europene, doamna Sirma Caraman – secretar de stat, iar la cele ale Comisie pentru buget, finanţe şi bănci a participat din partea Ministerului Finanțelor Publice domnul Cătălin Olteanu – secretar de stat.

În urma examinării proiectului de Lege privind modificarea Ordonanței de urgență a  Guvernului nr.  63/2010 pentru modificarea şi completarea Legii nr. 273/2006 privind finanţele publice locale, precum şi pentru stabilirea unor măsuri financiare şi a opiniilor exprimate, deputaţii celor două Comisii au hotărât, cu majoritate de voturi (3 abţineri), să supună plenului Camerei Deputaţilor respingerea acestuia din următoarele considerente:
1.Aplicarea prevederilor propuse ar conduce la majorarea numărului de posturi în sectorul bugetar şi implicit, la majorarea cheltuielilor de personal ale bugetului general consolidat, cu un impact bugetar aferent aprobării acestei măsuri, la nivelul unui an, de circa 605,7 milioane de lei la titlul „Cheltuieli de personal”. Majorarea cheltuielilor de personal contravine prevederilor art. 16 din Legea responsabilităţii fiscal-bugetare nr. 69/2010, republicată, potrivit cărora, cităm:„Guvernul şi fiecare ordonator de credite, precum şi orice entitate responsabilă de elaborarea politicilor şi acordurilor salariale din sectorul public trebuie să se asigure că toate aceste politici şi acorduri salariale sunt în concordanţă cu principiile responsabilităţii fiscale, regulile fiscale, precum şi cu obiectivele şi limitele din strategia fiscal-bugetară.”
Trebuie avut în vedere şi principiul gestionării eficiente a cheltuielilor de personal plătite din fonduri publice, reglementat prin art. 4 alin. (1) pct. 6 din Legea nr. 69/2010, respectiv faptul că politica salarială şi a numărului de personal aferentă instituţiilor, autorităţilor, entităţilor publice şi/sau de utilitate publică trebuie să fie în conformitate cu ţintele fiscal-bugetare, cu scopul de a eficientiza gestiunea fondurilor cu această destinație. De asemenea, potrivit art. 15 alin. (1) din Legea nr.500/2002 privind finanţele publice, cu modificările şi completările ulterioare, coroborat cu prevederile art. 15 alin. (1) din Legea nr.69/2010, în situaţia introducerii unor proiecte de acte normative a căror adoptare atrage majorarea cheltuielilor bugetare, iniţiatorii au obligaţia să prezinte fişa financiară însoţită de ipotezele şi metodologia de calcul utilizată, precum şi sursele de acoperire a majorării cheltuielilor bugetare fără afectarea echilibrului bugetar.                                                                                   

2. Pentru anul 2016 este estimat un deficit ESA de 2,95% din PIB, iar pentru anul 2017 de 2,89% din PIB, sub plafonul de 3% din PIB permis de regulile europene privind deficitul ESA. În aceste condiţii, se impune o conduită prudentă pe linia promovării de noi acte normative care ar putea determina nerespectarea plafoanelor şi ţintelor de deficit pe baza cărora a fost stabilit cadrul fiscal-bugetar pe anul 2016 şi perioada următoare. 

3. În contextul celor menţionate şi având în vedere măsurile deja aprobate în anul 2016 cu impact financiar asupra bugetului general consolidat, care vizează inclusiv acordarea de drepturi salariale, precum şi necesitatea respectării ţintei de deficit sub 3% din PIB, măsurile preconizate în prezentul proiect de Lege nu pot fi susţinute.

În raport cu obiectul şi conţinutul său, proiectul de lege face parte din categoria legilor ordinare.

